Kenny Miller

**Kenneth Miller** (født 23. desember 1979) er en skotsk fotballtrener og tidligere fotballspiller som er assistenttrener for den australske klubben Newcastle Jets FC.

Miller spilte for Rangers FC, Vancouver Whitecaps FC, Derby County FC og Cardiff City FC i en 22 år lang fotballkarriere. Han satte flere klubbrekorder for Rangers FC, men i en svært turbulent periode for klubben.

Miller har scoret 18 landslagsmål på 69 landskamper for .

## Biografi
Kenny Miller startet fotballkarrieren i Hutchinson Vale FC, som er en mindre klubb fra Edinburgh, i 1995. I mai 1996 gikk han til Hibernian FC, og han debuterte for Hibernian den 29. november 1997 da de spilte 1-1 mot Motherwell FC i en ligakamp. Miller startet kampen på benken, men ble byttet inn i det 63. spilleminutt. Totalt spilte han sju ligakamper for Hibernian i 1997/98-sesongen. I starten på 1998/99-sesongen ble det to ligakamper og en cupkamp for Hibernian før han i november 1998 skrev under på en låneavtale med Stenhousemuir FC.

Han debuterte for Stenhousemuir den 28. november 1998 i en ligakamp mot Albion Rovers FC. «The Warriors» vant denne kampen 3-1 og Miller scoret to av målene deres. Etter å ha scoret åtte ligamål på elleve kamper returnerte han til Hibernian i mars 1999. I siste del av 1998/99-sesongen spilte han fem ligakamper og laget ett mål for Hibernian. Målet laget han 1. mai 1999 da Hibernian vant 4-0 over Stranraer FC. I 1999/00-sesongen etablerte Miller seg i startoppstillingen til laget fra Edinburgh og da sesongen var over hadde han fått bokført 11 ligamål på 31 kamper.

I juni 2000 ble Miller solgt til Rangers FC for to millioner pund, og han debuterte for Rangers i en kvalifiseringskamp til Mesterligaen mot FBK Kaunas den 26. juli 2000. Han spilte sin første ligakamp for *the Gers* 29. juli 2000 da de slo St. Johnstone FC 2-1, mens hans første mål for klubben fra Glasgow kom den 5. august 2000 i en ligakamp mot Kilmarnock FC. Totalt ble det 8 ligamål på 27 kamper for Rangers i 2000/01-sesongen. I starten på 2001/02-sesongen spilte han tre ligakamper for *the Gers* før han den 6. september 2001 signerte på en låneavtale med Wolverhampton Wanderers.

Hans første kamp for Wolverhampton kom 8. september 2001 da de i en ligakamp tapte 2-1 for Preston North End FC, og han laget sitt første mål for Wolverhampton den 18. september 2001 da de slo Gillingham FC 3-2 i en ligakamp. Etter å ha notert seg for to ligamål på fem kamper ble låneavtalen gjort til en permanent avtale den 13. desember 2001. Wolverhampton betalte tre millioner pund for Miller som signerte på en fire og et halvt år lang kontrakt med klubben fra West Midlands. I siste del av 2001/02-sesongen laget han ingen flere ligamål på de 15 kampene han spilte. Den påfølgende sesongen scoret han regelmessig for Wolverhampton og da sesongen var over hadde hatt fått bokført 19 ligamål på 43 kamper. I tillegg laget han 5 andre obligatoriske mål i denne sesongen, blant annet ett av målene i play-off finalen mot Sheffield United FC den 26. mai 2003. Wolverhampton vant denne kampen 3-0, som dermed rykket opp til Premier League, og Miller laget i det 45. spilleminutt deres tredje mål i denne kampen.

Den 27. september 2003 debuterte han i Premier League da Wolverhampton spilte 1-1 mot Bolton Wanderers FC, mens hans første mål i Premier League kom 17. januar 2004 da Wolverhampton vant 1-0 over Manchester United. 2003/04-sesongen endte med nedrykk for Wolverhampton og Miller laget bare to ligamål på 25 kamper i denne sesongen. Deretter laget han 19 ligamål på 44 kamper i 2004/05-sesongen og ti ligamål på 35 kamper i 2005/06-sesongen før han i juli 2006 gikk gratis til Celtic FC. Overgangen var klar allerede i januar 2006.

Han spilte sin første kamp for Celtic den 29. juli 2006 da de vant 4-1 over Kilmarnock i en ligakamp, og han ble da den tredje spilleren etter Alfie Conn og Mo Johnston som hadde spilt for både Celtic og Rangers etter andre verdenskrig. Han hadde måltørke i de første kampene, men denne tok slutt da laget møtte hans tidligere klubb Rangers i Old Firm-oppgjøret den 23. september 2006, noe som brakte hans popularitet på topp blant Celtic-supporterne, men ikke fullt så mye hos hans tidligere supportere i Rangers. Totalt fikk han bokført fire ligamål på 31 kamper for klubben fra Glasgow i 2006/07-sesongen. Etter å ha scoret tre mål på to ligakamper tidlig i 2007/08-sesongen for Celtic ble han solgt til Derby County den 31. august 2007 for omtrent tre millioner pund. 

Han spilte én sesong for Derby, før han igjen returnerte til Glasgow, og vant tre skotske seriemesterskap. Han ble deretter solgt til tyrkiske Bursaspor for en halv sesong, før han flyttet tilbake til Storbritannia for én sesong i engelsk Championship for Cardiff City.

Miller spilte tre sesonger for Vancouver Whitecaps FC i nordamerikansk MLS før han flyttet tilbake til Glasgow Rangers. Rangers hadde i mellomtiden blitt degradert til Scottish Championship, og han spilte fire sesonger for klubben, to i Championship og to i øverste divisjon Scottish Premiership. Miller ble den eldste spilleren som har scoret et hat-trick for Rangers da klubben vant 6–0 over Dumbarton FC i en ligakamp i desember 2016. Han spilte sin siste sesong for Rangers i 2017/18, inngikk deretter en avtale med Livingston FC om å bli manager for klubben men brøt den etter to kamper, for så å spille for Dundee FC og Partick Thistle FC.

## Referanser


## Litteratur
* Rollin, Glenda & Rollin, Jack (2006): *SKYSPORTS FOOTBALL YEARBOOK 2006-07* (side 558). Headline Book Publishing, London. ISBN 0-7553-1526-X

## Eksterne lenker
*